***Önkormányzat***

 ***Nick***

***N/16-15/2022.***

***J e g y z ő k ö n y v***

*Nick község Önkormányzatának Képviselő-testülete 2022. december 13-án (kedden) 17:00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Csorba József képviselő, Ivánkovics Zoltán képviselő, Novák Elemér képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Kissné Simon Mónika igazgatási ügyintéző, Berki Adrienn pénzügyi ügyintéző, Nagy Attiláné városfejlesztési ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.*

***Napirendre az alábbi javaslatot tette:***

1. *Nick Község Önkormányzatának 2023. évi munkaterve*
2. *Beszámoló a Répcelaki Közös Önkormányzati Hivatal 2022. évi munkájáról*
3. *A szociális ellátásokról szóló önkormányzati rendelet módosítása*
4. *Műgáti ingatlanok illeszkedési szabályai*
5. *2023. évi költségvetési koncepció*
6. *Gyermekorvossal kötött megállapodás módosítása*
7. *Az óvodai és az iskolai intézményi gyermekétkeztetés térítési díjairól szóló rendelet módosításának véleményezése*
8. *Építési telkek meghirdetése értékesítésre*

*Képviselő-testület a javasolt napirenddel egyhangúlag egyetértett.*

***1. Napirend***

*Nick Község Önkormányzatának 2023. évi munkaterve*

***Előadó:*** *Csorba József polgármester*

*Írásos előterjesztés, határozati javaslat, és Nick Község Önkormányzata Képviselő-testületének 2023. évi munkaterve a jegyzőkönyv mellékleteként csatolva.*

***Csorba József polgármester:*** *A napirendi pont anyagát a képviselők megkapták. Természetesen a jövő évi költségvetés elfogadása előtt közmeghallgatást is kell tartani. Amennyiben nincsen kérdés, hozzászólás kéri az előterjesztéshez csatolt határozati javaslat elfogadását. Kéri a képviselő-testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***99/2022. (XII.13.) számú határozat:***

*Nick Község Önkormányzatának Képviselő-testülete a 2023. évre vonatkozó munkatervét az előterjesztés melléklete szerinti tartalommal elfogadja.*

***Felelős:*** *Csorba József polgármester*

***Határidő:*** *azonnal*

***2. Napirend***

*Beszámoló a Répcelaki Közös Önkormányzati Hivatal 2022. évi munkájáról*

***Előadó:*** *dr. Kiss Julianna jegyző*

*Írásos beszámoló és határozati javaslat a jegyzőkönyv mellékleteként csatolva.*

***dr. Kiss Julianna jegyző:*** *Az osztályok segítségével elkészítette a hivatal 2022. évi munkájáról szóló beszámolót. Répcelak, Csánig és Nick településeket érintő feladatok szétbontva olvashatók a beszámolóban. A kiküldött anyagot kiegészíteni nem tudja. Kéri a képviselő-testület döntését.*

*Kérdés, hozzászólás:*

***Csorba József polgármester:*** *Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***100/2022. (XII.13.) számú határozat:***

*Nick Község Önkormányzatának Képviselő-testülete elfogadja a Répcelaki Közös Önkormányzati Hivatal 2022. évi munkájáról szóló beszámolót.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *azonnal*

***3. Napirend***

*A szociális ellátásokról szóló önkormányzati rendelet módosítása*

***Előadó:*** *Kissné Simon Mónika igazgatási ügyintéző*

*Írásos előterjesztés, előzetes hatásvizsgálat, indokolások és a rendelet-tervezet a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *A Képviselő-testület a júniusi ülésén vizsgálta felül a személyes gondoskodást nyújtó szociális ellátások térítési díjait. Azonban a nyersanyagok árának jelentős mértékű és folyamatos emelkedése miatt javaslatot tesznek a térítési díjak ismételt felülvizsgálatára. A hatályos jogszabály értelmében az intézményi térítési díj legnagyobb mértéke nem haladhatja meg a szolgáltatási önköltséget. Az intézményi térítési díjak a 2022. évi önköltségszámítás alapján kerülnek megállapításra. Az előterjesztésben látható a jelenlegi és a javasolt intézményi térítési díjak mértékei.*

*Az étkezés tekintetében az önköltség 2022. évben 785,-Ft/ellátási nap, - szemben a most érvényben lévő 665,-Ft/ellátási nappal, ezért javasolják az étkezés tekintetében 785,-/Ft/ellátási nap meghatározását.*

*Jelenleg a házi segítségnyújtás intézményi térítési díja mind a szociális segítés, mind a személyi gondozás esetében 250,-Ft/óra. Azonban az önköltség 2022. évben a szociális segítés és a személyi gondozás esetében 563,-Ft/óra, a kerekítés szabályai szerint 565,-Ft/gondozási óra, ezért javasolják a szociális segítés, és a személyi gondozás intézményi térítési díját ezekben az összegben meghatározni. A helyi rendelet alapján nem kell térítési díjat fizetni a házi segítségnyújtás igénybevételéért, de az intézményi térítési díj összegét szükséges meghatározni.*

*Az intézményi térítési díj megállapítását 2022.december 23. napjától javasolják hatályba léptetni. Kéri a Képviselő-testületet az előterjesztés megtárgyalására és elfogadására.*

*Kérdés, hozzászólás:*

***Csorba József polgármester:*** *Mindenki előtt ismert, hogy milyen mértékben változnak az élelmiszerárak és ehhez még hozzájönnek a közüzemi díjak is. Kéri az előterjesztéshez csatolt rendelet-tervezet elfogadását. Kéri a képviselő-testület döntését.*

*Kérdés, hozzászólás nem volt.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 18/2022.(XII.14.) önkormányzati rendelete a szociális ellátásokról szóló 12/2021.(IX.1.) önkormányzati rendelete módosításáról.*

*A rendelet a jegyzőkönyvhöz csatolva.*

***4. Napirend***

*Műgáti ingatlanok illeszkedési szabályai*

***Előadó:*** *Nagy Attiláné városfejlesztési ügyintéző*

*Írásos előterjesztés, határozati javaslat és a vázrajz a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *Pallag Bálint (Nick, Rózsa u. 19.) építési engedély iránti kérelmet nyújtott be a hatósághoz a 061/20 számú ingatlanra. Jelenleg a településnek nincsen rendezési terve, ezért a hatóság kéri a képviselő-testületet, hogy határozatban szabályozza a területrészre vonatkozó illeszkedés szabályait. Nem elegendő erre az egyetlen egy ingatlanra a szabályozást elkészíteni, hanem le kell határolni, hogy melyik területrészre határozza meg az illeszkedés szabályait. A szabályok megállapításánál alapul vették a település előző rendezési tervét és a jelenleg készülő rendezési terv szakembereivel (Tér-háló Kft.) egyeztetve határozták meg a szabályozást, az előterjesztésben szereplő szakaszra. Az előterjesztésben leírta, hogy figyelembe kell venni az építési törvényt és az OTÉK előírásait. Ennek megfelelően lett megállapítva, hogy a legnagyobb szintterület-sűrűség 0,3. Legnagyobb beépíthetőség 30%, legmagasabb építmény magasság 4,5 m és a legnagyobb zöldterület kialakítása 50%. Kéri a képviselő-testületet, hogy ezt a szabályozást fogadja el, hogy az építési engedély kiadható legyen az ingatlanra.*

*Kérdés, hozzászólás:*

***Csorba József polgármester:*** *Kéri az előterjesztéshez csatolt határozati javaslatban szereplő szabályozás elfogadását. Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***101/2022. (XII.13.) számú határozat:***

*Nick Község Önkormányzatának Képviselő-testülete a Nick-Műgát Rózsa utca, Gyöngyvirág utca csatlakozásától induló, és a 061/145, és 061/20 hrsz-ú telkek határáig terjedő terület vonatozásában az alábbi településrendezési illeszkedés követelményeket határozza meg:*

*A területen csak meglévő foghíjtelkek építhetők be, és a területen belül lakóépület nem helyezhető el.*

*Legnagyobb szintterület-sűrűség: 0,3*

*Legnagyobb beépíthetőség (%): 30 %*

*Legmagasabb építmény magasság: 4,5 m*

*Legnagyobb zöldfelület: 50%*

*Jelen határozat a települési és fejlesztési terv elfogadásával hatályát veszíti.*

***Felelős:*** *Csorba József polgármester*

***Határidő:*** *azonnal*

***5. Napirend***

*2023. évi költségvetési koncepció*

***Előadó:*** *Csorba József polgármester*

*Írásos előterjesztés és határozati javaslat a jegyzőkönyv mellékleteként csatolva.*

***Csorba József polgármester:*** *Felkéri a pénzügyi ügyintézőt, hogy ismertesse az önkormányzat 2023. évi költségvetési koncepcióját.*

*Kérdés, hozzászólás*

***Berki Adrienn pénzügyi ügyintéző:*** *Az államháztartásról szóló törvény nem ír elő az önkormányzatok számára költségvetési koncepció készítési kötelezettséget. Azonban az idei évi gazdálkodás és a jövő évi kötelezettségvállalások (Műgáti út felújítása, a növekvő közüzemi költségek) miatt mindenképpen szükséges, hogy lássák, hogy milyen keretek között tudnak gazdálkodni. Az állami támogatások előirányzatai hozzávetőlegesen ismertek, de még bizonytalan, hogy kapnak-e kiegészítő támogatást az államtól a közüzemi költségekhez.*

*Kiemelt bevételi előirányzatok:*

*Központi támogatás (állami támogatás, szociális célú feladatfinanszírozás, kultúra) 31.465 e Ft. Működésű célú támogatás (közfoglalkoztatott bére és közterhei) 1.278 e Ft. Intézményi működési bevételek között szerepel a közterület használati díj, terem bérleti díj, szociális étkeztetés térítési díja és várhatóan az eladásra kerülő telkek áfa összege is. Tulajdonosi bevételként jelenik meg a Vasivíz Zrt-nél keletkező üzemeltetési díjak összege is. Intézményi működési bevétel előirányzata 4.199 e Ft. Helyi adók terén 6.5 millió Ft iparűzési adó bevételt, valamint 2,5 millió Ft kommunális és építményadó bevételt irányoztak elő. Figyelembe vették a kommunális adó mértékének az emelését. A felhalmozási bevételek között két telek eladásával számoltak. Ez 5 millió Ft. Felhalmozási célú támogatások között tervezték a Műgátra vezető út támogatási összegéből kiutalásra nem került 142.467 ezer Ft bevételt. A költségvetési maradvány kalkulált összege 20.800 e Ft. Ez már tartalmazza 11.700 e Ft összegű biztosítékot, melyet a Műgáti út kapcsán a vállalkozónak vissza kell fizetni, valamint az 5.110 e Ft víziközmű számlán lévő összeget is. A maradvány összege teljes egészében kötelezettségvállalással terhelt, nem szabadon felhasználható.*

*Személyi jellegű kiadásoknál az alkalmazottak bérét és a tiszteletdíjakat vették figyelembe. A béremelésnél 12-13%-os mértékű emelést vettek figyelembe, nem tudják, hogy mennyi lesz a minimálbér összege. Ezen a soron jelenik meg a reprezentációs kiadás (rendezvények során felmerülő vendéglátás költségei) összege is. Erre 550 e Ft irányoztak elő. A munkáltatót terhelő közterhek közül a szociális hozzájárulási adó mértéke várhatóan 13% marad. Így a személyi jellegű kiadásokra 21.330 e Ft-ot, munkaadókat terhelő járulékokra és a szociális hozzájárulási adóra 2.836 e Ft-ot terveztek. Dologi jellegű kiadásokra 35.756 e Ft-ot terveztek. Ezen a soron szerepel a 11.700 e Ft összegű biztosíték, melyet a kivitelezőnek kell visszafizetni, valamint az eladott telkek utáni áfa fizetési kötelezettség (2 telek után 1.350 e Ft). Dologi kiadások között jelentős mértékű kiadás a közüzemi díjak költségei. Az eddigi 2.200 e Ft-ról a jelenlegi díjak ismeretében ez 2023. évben 10.300 e Ft lesz. A közvilágítás költsége jövőre 5.300 e Ft körül lesz. Ellátottak pénzbeli juttatására 950 e Ft-ot terveztek. Működési célú támogatásokra 3.053 e Ft-ot irányoztak elő, mely tartalmazza az óvodai, védőnői és járóbeteg ellátási hozzájárulásokat, illetve a Bursa pályázat önerejének az összegét. Beruházásként a település rendezési tervének szerződés szerinti 4.744 e Ft-ot tervezték be. Felújítási kiadásként tervezték be a Műgátra vezető út összköltségéből fennálló 157.793 e Ft kötelezettséget, valamint a közmű használati díjak terhére Vasivíz Zrt. által megvalósítandó közmű felújítási kiadásokat 1.649 e Ft összegben. Ez az 1.649 e Ft a bevételi oldalon is szerepel az üzemeltetési díjaknál. Finanszírozási kiadás és bevételi oldal tartalmazza a hitel felvétel költségét, amennyiben nem érkezne meg a Műgáti útra kapott támogatási összeg. Az előterjesztéshez csatolt táblázatban látható, hogy 15.052 e Ft-tal több a kiadás, mint a bevételi oldalon szereplő főösszeg. Így hiány jelentkezik a költségvetésben. Kérdés, hogy a hiány összegét miből tudják finanszírozni. Jelenleg így áll össze a 2023. évi költségvetési koncepció.*

*Kérdés, hozzászólás:*

***Csorba József polgármester:*** *Elég nehéz volt összeállítani a költségvetési koncepciót, mivel információ hiányban szenvednek. Látható, hogy a rezsi költségek drasztikusan megemelkednek 2.2 millió Ft-ról 10.3 millió Ft-ra. Ezt a különbözetet nem lesz egyszerű kigazdálkodni az önkormányzat adóbevételét tekintve. Bízik abban, hogy a közüzemi költségek finanszírozásához kapnak állami támogatást. A költségvetési koncepció csak minimális összegű, csak a legszükségesebb kiadásokat tartalmazza. Hangsúlyozza, hogy nem ez lesz a végleges változat a koncepciót tekintve. Ahogyan információhoz jutnak úgy fogják módosítani a koncepciót. Kéri, hogy aki változtatás nélkül a jövő évi költségvetési koncepciót elfogadja, az kézfeltartással jelezze. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***102/2022. (XII.13.) számú határozat:***

*Nick Község Önkormányzatának Képviselő-testülete Nick község Önkormányzatának 2023. évi költségvetési koncepcióját az előterjesztésben foglaltak szerint elfogadja.*

*Az abban vázolt szempontrendszert, főbb tervezési irányokat a bizonytalansági tényezők tisztázódása és a pontos számok ismeretében a jövő évi költségvetési rendelet elkészítésekor figyelembe veszi.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *2023. évi költségvetés készítése*

***6. Napirend***

*Gyermekorvossal kötött megállapodás módosítása*

***Előadó:*** *Kissné Simon Mónika igazgatási ügyintéző*

*Írásos előterjesztés, határozati javaslat és a gyermek háziorvosi körzet helyettesítéssel történő ellátásáról szóló megállapodás 4. számú módosítása a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *Gyermek háziorvosi körzet helyettesítéssel történő ellátásáról szóló megállapodást évente szükséges meghosszabbítani. Jelen megállapodás 2022. január 1. napjától 2022. december 31. napjáig érvényes. A szerződő felek megállapodtak abban, hogy a szerződés hatályát további egy évvel változatlan szerződési feltételek mellett meghosszabbíthatják. Tekintve, hogy a gyermek háziorvosi körzetben egyetlen orvos sem szerzett praxisjogot, szükséges a gyermek háziorvosi körzet helyettesítéssel történő ellátásáról szóló megállapodásban rögzített időtartamot meghosszabbítani 12 hónappal, azaz 2023. december 31. napjáig. A megállapodás tervezet az előterjesztés mellékletét képezi, így mindenki elolvashatta. Kéri a tisztelt képviselő-testület döntését.*

*Kérdés, hozzászólás:*

***Csorba József polgármester****:* *Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatokat hozta:*

***103/2022. (XII.13.) számú határozat:***

*Nick Község Önkormányzatának Képviselő-testülete Dr. IZER és TÁRSA Kft.-vel gyermek háziorvosi körzet helyettesítési feladatai ellátásának tárgyában 2019. december 2-án kötött megállapodást a határozat mellékletét képező megállapodásban foglalt tartalommal módosítja.*

***Felelős:*** *Csorba József polgármester*

***Határidő:*** *azonnal*

***7. Napirend***

*Az óvodai és az iskolai intézményi gyermekétkeztetés térítési díjairól szóló rendelet módosításának véleményezése*

***Előadó:*** *Kissné Simon Mónika igazgatási ügyintéző*

*Írásos előterjesztés, határozati javaslat, előzetes hatásvizsgálat, indokolások és Répcelak Város Önkormányzata Képviselő-testületének … /2022. (…) önkormányzati rendelete az óvodai és az iskolai intézményi gyermekétkeztetés térítési díjairól szóló 6/2018.(II.23.) önkormányzati rendelete módosításáról szóló tervezet a jegyzőkönyv mellékleteként csatolva.*

***Kissné Simon Mónika igazgatási ügyintéző:*** *A Répcelak és Térsége Önkormányzati Társulás fenntartásában működik a Répcelaki Százszorszép Óvoda óvodai és iskolai főzőkonyhája. A térítési díjakat az önkormányzat utoljára 2022. júniusi ülésén vizsgálta felül, és fogadta el. Azonban a nyersanyagok árának jelentős mértékű és folyamatos emelkedése miatt javaslatot tesznek a térítési díjak ismételt felülvizsgálatára. A személyi térítési díjat az intézményvezető állapítja meg. A gyermekétkeztetés személyi térítési díját az intézményvezető az élelmezés nyersanyag költségének egy ellátottra jutó napi összeg általános forgalmi adóval növelt összegének és az igénybe vett étkezések számának, valamint a Gyvt-ben megjelölt normatív kedvezményeknek a figyelembevételével köteles megállapítani. Az előterjesztés mellékletében látható az óvodás és az iskolás gyerekek tekintetében a jelenlegi és a javasolt térítési díjak.* A *Répcelaki Százszorszép Óvoda étkezési térítési díjának megállapítását 2022.december 23. napjától javasolják hatályba léptetni. Kéri a képviselő-testületet a határozati javaslat megtárgyalására és elfogadására!*

*Kérdés, hozzászólás:*

***Csorba József polgármester:*** *Az élelmiszerárak emelkedése költségnövekedést eredményez. Egy évben kétszer lehet változtatni a térítési díjak mértékén. 2022. évben ez lesz a második alkalom. Véleménye szerint jövőre is két alkalommal változtatni fognak a térítési díjakon, ha nem lesz változás az élelmiszerárakban. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***104/2022. (XII.13.) számú határozat:***

*Nick Község Önkormányzatának Képviselő-testülete egyetért az óvodai és iskolai intézményi gyermekétkeztetés térítési díjairól szóló 6/2018.(II.23.) önkormányzati rendelet előterjesztésben foglalt szempontok szerinti módosításával.*

*Felhatalmazza Répcelak Város Önkormányzatának Képviselő-testületét a rendelet elfogadására.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *azonnal*

***8. Napirend***

*Építési telkek meghirdetése értékesítésre*

***Előadó:*** *Nagy Attiláné városfejlesztési ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *A képviselő-testület a korábbi ülésén kijelölte és meghirdette az Ady utcában 3 építési telket eladásra, melyre a határidőn belül sajnos nem érkezett vételi szándék. Ezért újra meg kell hirdetni a telkeket, de azt javasolja a képviselő-testületnek, hogy ne csak az első három telket, hanem mind a 8 kialakított építési telket, mivel a földmunka minden építési telken elkészült, ki vannak tűzve. Az önkormányzat vagyonrendelete előírja, hogy az építési telkeket milyen formában lehet eladni, ezt az előterjesztés részletesen tartalmazza. Kéri a képviselő-testületet, hogy mind a 8 építési telket hirdetmény útján hirdesse meg értékesítésre a korábban meghatározott 2.500,-Ft/m2+ áfa áron. A telkek közel azonos (1020-1136 m2) nagyságúak. Az ajánlattevőket a korábban meghirdetett kötelezettségek terhelik. 5 év a beépítési kötelezettség, 5 év után az önkormányzatnak nettó értéken visszavásárlási joga van. Annyi módosítás történne, hogy az ajánlattevőnek 10% foglaló befizetési kötelezettsége lesz. A fennmaradó 90% -ban pedig az adásvételi szerződés aláírásakor kell kifizetni. Telefonos érdeklődés volt a telkek iránt. Javasolja a képviselő-testületnek, hogy részletfizetést engedélyezzen igény esetén. Ekkor a vételár 20%-a a szerződéskötéssel egyidőben fizetendő, majd ezt követően a két fél megállapodása alapján fizetendő az építési telek 80%-a. A vevő tulajdonába a teljes vételár kifizetését követően kerülne az ingatlan. Kéri a képviselő-testületet, hogy az előterjesztés alapján döntsön az építési telkek értékesítéséről.*

*Kérdés, hozzászólás:*

***Csorba József polgármester:*** *Kérdése, ha ad az önkormányzat részletfizetési lehetőséget, akkor az hány hónap legyen. Egy év legyen vagy hosszabb idő? Véleménye szerint az építési telkek értékesítési költsége nem olyan magas, ezért nem javasolja hosszú időre adni a részletfizetést. Aki nem tudja felvállalni, hogy egy-két év alatt kifizeti az építési telek árat, akkor hogyan fogja felvállalni az 5 éves beépítési kötelezettséget? Egy év esetén 300 e Ft lenne a havi törlesztő részlet. Részletfizetési lehetőség esetén nincsen kamat felszámítva. Hosszabb részletfizetési idő esetén a havi törlesztő részlet csökken. Kéri a képviselő-testület véleményét.*

***Novák Elemér képviselő:*** *Javasolja, hogy a képviselő-testület járuljon hozzá a részletfizetéshez. Véleménye szerint maximum két évre.*

***Csorba József képviselő:*** *Javasolja, hogy a részletfizetési lehetőséget ne adják meg, csak kérelemre. Igény esetén a képviselő-testület döntsön a részletfizetési feltételekről. Személy szerint 12 hónapra engedélyezné a részletfizetést.*

***Csorba József polgármester:*** *Egyetért, hogy a részletfizetési lehetőséget ne zárja ki a képviselő-testület. A részletfizetés mértékéről a képviselő-testület egyedileg dönt.*

***Nagy Attiláné városfejlesztési ügyintéző:*** *A határozati javaslatban szerepel, vételár részletek összege és esedékessége tekintetében, a felek megegyezése az irányadó. Részletfizetés igénye esetén a tulajdonjog az utolsó részlet megfizetését követően száll a vevőre. Ebben az esetben a vételár 20%-át előre be kell fizetni és ezt követően van lehetőség részletfizetésre.*

***dr. Kiss Julianna jegyző:*** *Ismertette, hogy milyen esetben jár vissza a foglaló.*

***Csorba József polgármester:*** *Az ajánlattevőnek fel kell hívni a figyelmét, hogy a foglaló összege nem jár vissza, ha a szerződés meghiúsul.*

***Csorba József képviselő:*** *Addig nem is kezdheti el az építkezést ameddig nem fizette ki a vételárat?*

***dr. Kiss Julianna jegyző:*** *Nem, a tulajdonjog az utolsó részlet megfizetését követően száll a vevőre. Az ügyvéd által elkészített szerződés fogja tartalmazni a feltételeket. Az önkormányzat dönthet úgy, ha nagyon előrehaladott állapotban van az építkezés, hogy azt nem veszi vissza.*

***Csorba József polgármester:*** *Javasolja, hogy mind a 8 építési telek legyen meghirdetve értékesítésre. Egyetért azzal, hogy részletfizetési igény esetén a képviselő-testület egyedileg döntsön. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***105/2022. (XII.13.) számú határozat:***

*Nick Község Önkormányzatának Képviselő-testülete értékesítésre kijelöli a Nick Ady utcában kialakított építési telkeket és az értékesítést meghirdeti nettó 2.500,-Ft/m2 +27%ÁFA, azaz bruttó 3.175,-Ft/m2 áron:*

*Nick, Ady E. utca 262/10 hrsz. 1028 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/11 hrsz. 1020 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/12 hrsz. 1020 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/13 hrsz. 1020 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/15 hrsz. 1136 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/16 hrsz. 1020 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/17 hrsz. 1020 m2 nagyságú építési telek nettó 2.500,-Ft/m2+ÁFA*

*Nick, Ady E. utca 262/18 hrsz. 1020 m2 nagyságú építési telek nettó 2.500,-Ft/m2+ÁFA*

*A telek megvásárlására irányuló igényt folyamatosan (a telkek rendelkezésre állásáig), legkésőbb 2023. július 31-ig lehet benyújtani a RKÖH Nicki Kirendeltségére. Az átruházás módja adásvétel, melynek során a Magyar Államot törvényi elővásárlási jog illeti. A vevőt a telek megszerzésétől számított 5 éven belül szerződésben vállalt beépítési kötelezettség terheli, melynek teljesítése használatbavételi engedéllyel igazolható. A teljesítés garanciáját az Önkormányzat részére vételi jog biztosítja. A vételi jogot az eladó javára elidegenítési tilalom biztosítja, mely az ingatlan-nyilvántartásba bejegyzésre kerül. Amennyiben a vevő az ingatlant a szerződéskötéstől számított 5 év elteltével nem építi be, úgy a vevő a telekingatlant a szerződésben rögzített vételáron (mely a nettó vételár),– az eladó részére értékesíti.*

*Az igény benyújtásával egyidőben az önkormányzat foglalót kér a vételár 10%-nak megfelelő összegben, mely szerződéskötés esetén a vételárba beszámít.*

*A vételár megfizetése részletekben is történhet. Első vételárrészlet a vételár 20%-a a szerződéskötéssel egyidőben fizetendő, a további 80%, azaz a vételárrészletek összege és esedékessége tekintetében, a felek megegyezése az irányadó. Részletfizetés igénye esetén a tulajdonjog az utolsó részlet megfizetését követően száll a vevőre.*

*A képviselő-testület az értékesítés során felhatalmazza a polgármestert, hogy kösse meg az adás-vételi szerződéseket.*

***Felelős:*** *Csorba József polgármester*

***Határidő:*** *azonnal*

***Tájékoztatás:***

***Csorba József polgármester:*** *Ezúton szeretné megköszönni mindenkinek az egész éves munkáját. Jövőre folytatják a munkát, hiszen nem egy egyszerű év elé néz az önkormányzat.*

*Kellemes ünnepeket és boldog új évet kíván mindenkinek.*

*Miután több napirend nem volt, Csorba József polgármester a megjelenést megköszönte, az ülést bezárta.*

 ***K.m.f***

***Csorba József dr. Kiss Julianna***

 ***polgármester jegyző***